Helge Adam Møller (KF), 2003-10-08:
Efter konservativ opfattelse er en stillingtagen til dette forslag faktisk meget enkel.
For det første: Beboerne i det område i nærheden af Basra, hvor de danske soldater er i øjeblikket, har brug for den ekstra hjælp og sikkerhed, som de knap 100 nye soldater vil være med til at skabe.
For det andet: Det er sådan, at den danske styrke i Basra kan løse sin opgave endnu bedre og endnu mere effektivt, når de ekstra folk ankommer.
Og for det tredje: FN har jo - og det siger jeg specielt til SF og De Radikale - bedt samtlige medlemslande, ja, faktisk appelleret til dem om at bidrage til at skabe stabilitet og sikkerhed i Irak, og det er faktisk det, vi gør.
Derfor indrømmer jeg blankt, at jeg har svært ved at forstå, at dette forslag ikke kan samle et stort set enigt Folketing.
Jeg indrømmer, at Enhedslisten har jeg ikke nogen særlige forventninger til på dette område og heller ikke på så mange andre; men på baggrund af det, både SF og De Radikale sagde, da vi behandlede et tilsvarende forslag, hvor vi oprindelig sendte styrker ned i 5 måneder, må vi konstatere, at nu, hvor FN appellerer til os og andre om at være med til at stabilisere og skabe sikkerhed, vil man tilsyneladende ikke lytte.
Kort sagt: Vi skal hurtigst muligt sikre, at irakerne kan vende tilbage til et mere normalt samfundssystem, og at de igen overtager det politiske ansvar.
Jeg ved godt, at der var et stort mindretal i denne sal, der var imod, at Saddam Hussein blev afsat med magt.
Jeg forstod det ikke, men det var ærlig snak, den holdning havde
Men nu er han er jo væltet, og så mener jeg, man må spille bolden derfra, hvor den ligger, og det, det drejer sig om nu, er altså at skabe et stabilt, et sikkert og et demokratisk Irak, og det er dét, dette beslutningsforslag vil medvirke til.
For at sige det ligeud til dem, der af rent ideologiske årsager ikke vil være med til at løse denne opgave: Jeg synes altså, det er for dårligt!
Prøv at gå ud og forklar det til den almindelige iraker, der lever med et system, der ikke fungerer.
Og hvad er så forudsætningerne for at genopbygge Irak?
Ja, der er vel tre forudsætninger.
For det første skal vi være med til at sikre, at der skabes gode rammer for overgangen fra diktatur til demokrati.
For det andet skal vi skabe og senere opretholde lov og orden i hele det irakiske samfund
- og når jeg siger vi, er det altså ikke alene de 500 danske soldater, men også de 150.000 andre.
For det tredje skal vi understøtte og sikre, at internationalt nødhjælpsarbejde kan fungere i området, og det er vi jo med til at gøre på fire områder, som det også fremgår af beslutningsforslaget.
Vi yder humanitær bistand, ca. 350 mio. kr. i år og næste år, vi hjælper med ved genopbygningen, vi har sendt politifolk derned, og vi har det militære bidrag.
Og selv om jeg nævner det som det sidste, er det jo den afgørende forudsætning for, at de tre andre ting kan gennemføres.
Uden militær kan vi ikke gennemføre genopbygningen og skabe sikkerhed.
Lad mig slutte med at sige: Hvad er det for soldater, vi sender til Basra her, de 91 ekstra?
Jo, det er veluddannede, godt udrustede og meget professionelle soldater, som i øvrigt alle sammen var værnepligtige for et par år siden.
Mange af dem har tidligere været ude på adskillige internationale opgaver.
De kender udfordringerne, de kender vanskelighederne, og de kender også de farer, der er forbundet med deres job og den personlige risiko, de påtager sig ved at tage derned.
Som konservativ og som medmenneske til de 22 millioner, der bor i Irak, vil jeg godt sige tak for den indsats og tak for det engagement.
Det fortjener opbakning af et enigt Folketing.